text: পাবনায় নকল কার্ড ও সনদ তৈরী করায় একজন গ্রেপ্তার - Doinik24
  ৮:৪০ পূর্বাহ্ণ, জুলাই ৯, ২০১৯
  পাবনা সদর উপজেলার দাপুনিয়া ইউনিয়নের গাতি বাজারে ভ্রাম্যমান আদালত অভিযান চালিয়েছে। সোমবার দুপুর একটার দিকে বাজারের 'তিন ভাই কম্পিউটার মিডিয়া' নামের প্রতিষ্ঠানটিতে অভিযান চালিয়ে নকল কার্ড, পার্সপোর্ট, লাইসেন্স ও সনদ তৈরীর সত্যতা পায়। উদ্ধার করা হয় বেশকিছু নকল সনদ, লাইসেন্স ও কার্ড। এসময় প্রতিষ্ঠানটি সিলগালা ও মালিককে গ্রেপ্তার করে থানায় হস্তান্তর করেছে ভ্রাম্যমাণ আদালত।
  গ্রেপ্তারকৃত ব্যাক্তির নাম আজিজুল হাকিম (৩০)। তাঁর বাড়ি বাজারের পাশে গাতি গ্রামে।
  অভিযানে নেতৃত্ব দেওয়া পাবনা সদর উপজেলা নির্বাহী কর্মকর্তা (ইউএনও) জয়নাল আবেদীন বলেন, আজিজুল হাকিম দীর্ঘদিন যাবৎ নকল জাতীয় পরিচয় পত্র,পাসপোর্ট, ড্রাইভিং লাইসেন্স, ট্রেড লাইসেন্স সহ বিভিন্ন প্রতিষ্ঠানের নকল কার্ড ও সনদ তৈরী করত। গোপন সংবাদের ভিত্তিতে অভিযান চালালে ঘটনার সত্যতা মেলে। এ সময় বেশ কিছু নকল আইডি কার্ড ছাড়াও এসব কার্ড তৈরীতে ব্যাবহার করা দুটি কম্পিউটার, দুটি প্রিন্টার মেশিন ও একটি স্ক্যানার মেশিন জব্দ করা হয়।